Հաղորդակցական միջոցները, հեռատեսիլ եւ համացանց, լայնօրէն կ’օգտագործուին քաղքենիական հոգեբանութեան յագուրդ տուող երեւելիականութեան ձեռքբերման համար՝ որպէս միջոցներ: Արագ փոխուող աշխարհի մէջ, քաղաքակրթութիւնները սահմաններ չեն ճանչնար: Հեռուի եւ մօտի արգելքներ չկան: Բարեկեցութիւնը մարդկային բնական պահանջ է, որ դարձած է միակ արժէք, եւ կը զսպանակէ մեր բոլոր նախաձեռնութիւնները, անտեսելով բարոյական, սէր, ինքնութիւն, հաւատարմութիւն, գլխագիր Մարդը՝ որուն իրաւունքը մեր պարտականութիւնը պէտք է ըլլար, ըլլայ, ինչպէս կը պատգամէր անցած դարու մեծ իմաստասէրը, Ռընէ Լը Սէն (le droit d’autrui est mon devoir):